Langlaagte-myn: Nóg myners na oppervlak gebringArgieffoto ŉ Groep mense het verlede week onwettig in die goudmyn by die George Harrison-park ingegaan en is sedertdien ondergronds vasgekeer. Verskeie ander mense is later ook in die myn in om die vasgekeerdes te probeer red. Dit is nie duidelik hoeveel mense deel van die eerste groep was wat in die myn ingegaan het nie. Noodreddingswerkers het Maandag die liggaam van een van die onwettige myners na die oppervlak gebring. Hulle het nóg ŉ myner gered wat in ŉ kritieke toestand na die Helen Joseph-hospitaal geneem is. Dinsdagnag het vriende en familie van die vasgekeerde myners ondergronds gegaan en nog twee liggame na die oppervlak gebring nadat die polisie en die reddingsdienste die reddingsoperasie afgelas het. Daar is sedertdien vasgestel dat die mans wat aanvanklik onwettig in die myn ingegaan het almal Zimbabwiese burgers is. Kapt. Kay Makhubele, woordvoerder van die polisie, het gesê vier van die onwettige myners is Sondag in hegtenis geneem toe hulle uit die myn gekom het, gevolg deur nog drie inhegtenisnemings Maandag. “Die sewe verdagtes sal almal teregstaan op aanklagte wat verband hou met onwettige mynbedrywighede en sal binnekort in die Johannesburg-landdroshof verskyn,” het Makhubele gesê. “Die liggame van die onwettige myners wat dood is sal na die regeringslykshuis in Hillbrow geneem word,” het hy gesê. Mosebenzi Zwane, minister van minerale hulpbronne, het Maandag die myn besoek en die families van die vasgekeerde myners versoek om nie “onopgeleide” mense ondergronds te stuur om die vasgekeerdes te red nie. Ngqabutho Mabhena, voorsitter van die Zimbabwean Community in South Africa, het die Suid-Afrikaanse regering gekritiseer omdat hy die reddingspoging opgeskort het. “Die Suid-Afrikaanse regering het die besluit geneem om die reddingsoperasie op te skort en beweer daar is niemand in die myn nie. Ons het egter bewyse daar is inderdaad mense in die myn is,” het Mabhena gesê. “Dit is na ons mening arrogansie in die ergste graad. [Minister Zwane] het gister hier aangekom en die families toegespreek sonder om met hulle in gesprek te tree. Hy het geensins belanggestel om met die mense te praat wat in hierdie myn werk nie.” Mabhena het gesê die myners se liggame sal teruggeneem word Zimbabwe toe om begrawe te word.